
1. Kontext
V článku 8 ods. 3 nariadenia Rady (ES) č. 479/2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva
, v znení zmien sa od Komisie (Eurostatu) (ďalej len „Eurostat“) vyžaduje, aby Európskemu parlamentu a Rade pravidelne podávala správy o kvalite skutočných údajov zasielaných členskými štátmi. Táto výročná správa poskytuje celkové posúdenie údajov, pokiaľ ide o včasnosť, spoľahlivosť, úplnosť, dodržiavanie účtovných pravidiel a konzistentnosť údajov. Komisia prijala predchádzajúcu správu (o údajoch zaslaných v roku 2013) 7. marca 2014
.
Eurostat pravidelne hodnotí kvalitu skutočných údajov zasielaných členskými štátmi, ako aj kvalitu súvisiacich účtov sektora verejnej správy, ktoré boli po prvýkrát v októbri 2014 zostavené v súlade s nariadením Rady (ES) č. 549/2013 z 21. mája 2013 o európskom systéme národných a regionálnych účtov v Európskej únii (ESA 2010)
. Pri tejto činnosti sa zameriava na faktory, ktoré vysvetľujú deficit/prebytok verejných financií a zmenu verejného dlhu. Členské štáty zasielajú tieto informácie Eurostatu dvakrát ročne ako súčasť notifikačných tabuliek v rámci postupu pri nadmernom deficite (ďalej len „notifikačné tabuľky“) a ako súčasť doplňujúcich informácií zahrnutých v dotazníku k notifikačným tabuľkám, v doplňujúcej tabuľke týkajúcej sa finančnej krízy, ako aj prostredníctvom dvojstranných vysvetlení členských štátov. Eurostat v každom členskom štáte uskutočňuje aj pravidelné konzultačné návštevy v rámci postupu pri nadmernom deficite s cieľom viesť nepretržitý dialóg s členskými štátmi.
Táto správa vychádza z hlavných zistení a výsledkov správ zaslaných na účely postupu pri nadmernom deficite v roku 2014, pričom sa zameriava na posledné zaslané údaje v októbri 2014. V prípade potreby sa údaje porovnávajú s údajmi zaslanými v apríli 2014, ako aj s údajmi zaslanými v roku 2013.
2. Hlavné zistenia na základe údajov o výške deficitu verejných financií a verejného dlhu zaslaných v roku 2014
2.1. Včasnosť, spoľahlivosť a úplnosť
2.1.1. Včasnosť
Členské štáty majú povinnosť zasielať Eurostatu skutočné a plánované údaje na účely postupu pri nadmernom deficite dvakrát ročne, do 1. apríla a do 1. októbra
. Údaje na účely postupu pri nadmernom deficite zasielané v priebehu roka 2014 sa týkali rokov 2010 až 2014. Údaje za rok 2014 sú údaje plánované vnútroštátnymi orgánmi, zatiaľ čo údaje za roky 2010 až 2013 sú skutočné údaje
. V súlade s článkom 8 ods. 1 nariadenia (ES) č. 479/2009 Eurostat hodnotí skutočné údaje, ktoré zaslali členské štáty, ale nehodnotí plánované údaje. 
Dodržiavanie termínov zasielania údajov je veľmi dobré. V roku 2014 zaslali všetky členské štáty svoje skutočné údaje pred zákonným termínom pri oboch oznámeniach v rámci postupu pri nadmernom deficite. Pokiaľ ide o plánované údaje, niektoré krajiny poskytli plánované údaje na rok 2014 neskôr než skutočné údaje.
2.1.2. Spoľahlivosť
Revízie údajov zaslaných medzi aprílom 2014 a októbrom 2014 boli prevažne dôsledkom zavedenia nového systému ESA 2010 a iných štatistických zmien. Na rozdiel od predchádzajúcich rokov bol pomer dlhu k HDP revidovaný viac ako pomer deficitu, najmä z dôvodu reklasifikácie verejných jednotiek do sektora verejnej správy a z dôvodu značného zvýšenia HDP. 
· V novom systéme ESA 2010 sa zaviedli tieto tri hlavné metodické zmeny:
· Zmenili sa kritériá používané na vymedzenie sektora verejnej správy, čo môže viesť k reklasifikácii jednotiek v rámci sektora verejnej správy alebo mimo neho.
· Zmenilo sa zaznamenávanie paušálnych súm platených verejnej správe v súvislosti s transferom penzijných fondov.
· Zrušila sa úprava čistých úrokových tokov v súvislosti so swapmi a s dohodami o budúcej úrokovej sadzbe. 
K októbrovej tlačovej správe bola poskytnutá podrobná tabuľka s informáciami o hlavných zmenách v každom členskom štáte a v roku
.
Najväčšie kladné revízie
 deficitu v roku 2013 vyjadrené ako podiel na HDP sa vykonali v Írsku (+ 1,5 percentuálneho bodu), Luxembursku (+ 0,6 percentuálneho bodu), na Cypre (+ 0,5 percentuálneho bodu) a v Grécku (+ 0,5 percentuálneho bodu). Najväčšia negatívna revízia
 deficitu sa uskutočnila v Litve (– 0,5 percentuálneho bodu) a v prípade piatich členských štátov predstavovala – 0,3 percentuálneho bodu. Revízie HDP zvyčajne nemajú žiaden výrazný vplyv na pomer deficitu verejných financií, ale v dôsledku ESA 2010 a (v niekoľkých prípadoch) zmien referenčnej hodnoty niektoré členské štáty výrazne revidovali svoj HDP (vo všeobecnosti smerom nahor). Revízie HDP smerom nahor výrazne zlepšili pomer deficitu v roku 2013 na Cypre (+ 0,5 percentuálneho bodu), v Írsku (+ 0,4 percentuálneho bodu), Slovinsku (+ 0,4 percentuálneho bodu) a Spojenom kráľovstve (+ 0,3 percentuálneho bodu). 
Pokiaľ ide o revízie deficitu v roku 2013 v dôsledku zavedenia ESA 2010, najväčšie kladné revízie boli zaznamenané v Írsku (+ 0,9 percentuálneho bodu) a v Grécku (+ 0,3 percentuálneho bodu), zatiaľ čo najväčšie negatívne revízie boli v Litve (– 0,5 percentuálneho bodu) a Spojenom kráľovstve (– 0,4 percentuálneho bodu).
Iné veľké revízie deficitu v roku 2013 (ktoré sa nevzťahujú na zavedenie ESA 2010 v účtoch verejnej správy alebo na zmeny v HDP) boli zaznamenané v Luxembursku (+ 0,5 percentuálneho bodu), na Slovensku (+ 0,3 percentuálneho bodu), v Estónsku (– 0,3 percentuálneho bodu) a Belgicku (– 0,4 percentuálneho bodu).
Viaceré členské štáty výrazne revidovali v roku 2013 svoj pomer dlhu k HDP. Revízie HDP ako menovateľa majú zvyčajne väčší vplyv na pomer verejného dlhu k HDP než na pomer deficitu verejných financií. Revízia HDP smerom nahor má výrazný vplyv na zníženie pomeru dlhu k HDP (najmä keď úroveň dlhu je vysoká).
Deväť členských štátov revidovalo svoj pomer dlhu k HDP za rok 2013 o 2 percentuálne body HDP alebo viac: Cyprus (– 9,5 percentuálneho bodu), Holandsko (– 4,9 percentuálneho bodu), Taliansko (– 4,8 percentuálneho bodu), Spojené kráľovstvo (– 3,3 percentuálneho bodu), Malta (– 3,2 percentuálneho bodu), Švédsko (– 2,0 percentuálneho bodu), Belgicko (+ 3,0 percentuálneho bodu), Rakúsko (+ 6,7 percentuálneho bodu) a Chorvátsko (+ 8,6 percentuálneho bodu).
Vplyv zmien HDP na pomer dlhu k HDP bol osobitne výrazný v Írsku a na Cypre, aj keď v Írsku bol v značnej miere kompenzovaný vplyvom ESA 2010 (ako to bolo aj v prípade Portugalska). 
Revízia dlhu (čitateľa) v dôsledku zavedenia ESA 2010 bola vo všetkých krajinách EÚ okrem Dánska zjavne významnejšia než revízie súvisiace s inými dôvodmi. Napriek tomu tieto ďalšie revízie mali pomerne veľký dosah v Belgicku (+ 1,7 percentuálneho bodu), Dánsku (+ 1,1 percentuálneho bodu) a vo Francúzsku (+ 0,9 percentuálneho bodu).
2.1.3. Úplnosť tabuliek a podkladových informácií
Vypĺňanie tabuliek na zasielanie údajov je zákonnou povinnosťou a je nevyhnutné na to, aby Eurostat mohol riadne posúdiť kvalitu údajov. V článku 8 ods. 2 nariadenia (ES) č. 479/2009 v znení zmien sa stanovuje, že členské štáty musia Eurostatu poskytovať príslušné štatistické informácie, ktoré „konkrétne znamenajú: 
a)
údaje z národných účtov;
b)
zoznamy;
c)
tabuľky v súvislosti s oznamovaním postupu pri nadmernom schodku;
d)
dodatočné dotazníky a vysvetlenia k uvedeným oznámeniam.“
Existujú štyri hlavné notifikačné tabuľky. Tabuľka 1 obsahuje zaslané údaje o výške deficitu/prebytku verejných financií a úrovni dlhu, údaje v tabuľkách 2A až 2D vysvetľujú súvislosť medzi vnútroštátnymi definíciami salda verejných financií a deficitom/prebytkom za každý subsektor verejnej správy. Údaje v tabuľkách 3A až 3D vysvetľujú, ako deficit/prebytok verejných financií a iné relevantné faktory prispievajú ku kolísaniu úrovne verejného dlhu a jeho konsolidácii. Tabuľka 4 obsahuje najmä údaje o obchodných úveroch a preddavkoch
. Vypĺňanie notifikačných tabuliek 1 až 3 je zákonnou povinnosťou. Tabuľky 1 a 2A (ústredná štátna správa) sa vzťahujú na roky 2010 až 2014, zatiaľ čo ostatné tabuľky sa vzťahujú na roky 2010 až 2013
.
Väčšina členských štátov vyplnila všetky notifikačné tabuľky
. Pri zasielaní údajov v októbri 2014 všetky členské štáty uviedli v notifikačnej tabuľke 2 podrobné údaje o väzbe medzi pracovnou bilanciou a prebytkom/deficitom verejných financií na účely postupu pri nadmernom deficite za všetky subsektory. V Spojenom kráľovstve sa výpočet pracovnej bilancie zakladá na metodike ESA 2010. Preto sa oznámilo len veľmi málo úprav s cieľom prepočtu pracovnej bilancie na deficit/prebytok podľa metodiky ESA. Niektoré ďalšie krajiny takisto vykázali iba obmedzený počet korekčných položiek.
Pokiaľ ide o notifikačnú tabuľku 3, nie všetky členské štáty poskytli všetky členenia. Často chýbali najmä podrobné údaje požadované v súvislosti s položkami „pôžičky“ a „majetkové účasti“.
Aj napriek zlepšeniam v niektorých členských štátoch je celkové vyplnenie notifikačnej tabuľky 4 v mnohých prípadoch naďalej nedostatočné. Konkrétne, niektoré krajiny neposkytujú úplné údaje o stave záväzkov v oblasti obchodných úverov a preddavkov, ktorý prispieva k lepšiemu prehľadu pasív sektora verejnej správy.
Úplnosť notifikačných tabuliek možno ešte vylepšiť. Neočakáva sa však, že by tieto pretrvávajúce problémy mali veľký vplyv na kvalitu údajov.
Všetky členské štáty vyplnili „dotazník k notifikačným tabuľkám“
. Hoci rozsah odpovedí a ich kvalita sa v porovnaní s minulými rokmi naďalej zlepšujú, stále je potrebný pokrok, keďže niektoré krajiny neuviedli všetky údaje požadované v dotazníku. Ide konkrétne o údaje o pohľadávkach ústrednej štátnej správy a zrušeniach dlhu, členenie ostatných pohľadávok/záväzkov, zaznamenávanie štátnych záruk (predovšetkým pokrytie subsektora miestna samospráva) a údaje o kapitálových injekciách.
2.1.4. Doplňujúce tabuľky týkajúce sa finančnej krízy
Od 15. júla 2009 zbiera Eurostat súbor údajov o finančnej kríze prostredníctvom doplňujúcej tabuľky. Údaje zhromaždené v roku 2014 sa týkali obdobia rokov 2007 až 2013. Všetky členské štáty s výnimkou ôsmich (Bulharsko, Česká Republika, Estónsko, Chorvátsko, Malta, Poľsko, Rumunsko a Slovensko) informovali o rôznych intervenciách, ktoré podnikla ich verejná správa v období rokov 2007 až 2013 v súvislosti s finančnou krízou. Eurostat popri tlačovej správe o postupe pri nadmernom deficite uverejnil tlačovú správu, v ktorej analyzoval tieto údaje
. 
Dotazník o medzivládnych pôžičkách
Členské štáty poskytujú aj údaje o bilaterálnych medzivládnych pôžičkách, ktoré sa zvyčajne realizujú v kontexte programov finančnej pomoci. Tieto informácie, ako aj informácie o medzivládnych pôžičkách v kontexte Európskeho nástroja finančnej stability (ENFS) sa uvádzajú v tlačovej správe týkajúcej sa postupu pri nadmernom deficite. Údaje za rok 2013 sa vzťahujú najmä na pôžičky poskytnuté Grécku, Írsku a Portugalsku. 
Počet takýchto bilaterálnych medzivládnych pôžičiek a medzivládnych pôžičiek v kontexte ENFS sa v súvislosti s finančnou krízou značne zvýšil. Tieto prostriedky sa odpočítajú od agregátov verejného (maastrichtského) dlhu za členské štáty EÚ-28 a eurozónu
, keďže tie sa vypočítavajú na konsolidovanom základe. V dôsledku tejto konsolidácie sa agregáty za členské štáty EÚ-28 a eurozónu nerovnajú aritmetickému súčtu dlhov členských štátov (t. j. uvedené medzivládne pôžičky nie sú zahrnuté, aby sa predišlo duplicitnému započítaniu).
Údaje, ktoré členské štáty vykázali za roky 2011, 2012 a 2013, teda zahŕňajú sumy týkajúce sa ENFS.
2.2. Súlad s účtovnými pravidlami a konzistentnosť štatistických údajov
2.2.1. Výmena informácií a objasnenia
Eurostat sa počas notifikačného obdobia od termínu na zasielanie údajov (1. októbra) do uverejnenia údajov (21. októbra 2014) obrátil na národné štatistické úrady v každom členskom štáte so žiadosťou o ďalšie informácie a objasnenie v súvislosti s uplatňovaním účtovných pravidiel na konkrétne transakcie. Tento proces zahŕňal niekoľko výmen korešpondencie medzi Eurostatom a národnými úradmi. Prvý súbor žiadostí o objasnenie bol zaslaný všetkým krajinám pred 4. októbrom. Druhý súbor žiadostí bol zaslaný 21 krajinám a tretí piatim krajinám. Štvrtý a piaty súbor žiadostí o objasnenie bol zaslaný jednému členskému štátu. V prípade niektorých krajín Eurostat požadoval predloženie revidovaných notifikačných tabuliek. 
2.2.2. Konzultačné a metodické návštevy
Nariadenie (ES) č. 479/2009 v znení zmien obsahuje ustanovenie o uskutočňovaní konzultačných a metodických návštev. Konzultačné návštevy v členských štátoch sa uskutočňujú pravidelne s cieľom preskúmať vykazované údaje, preveriť metodické otázky, diskutovať o štatistických zdrojoch a posudzovať súlad s príslušnými účtovnými pravidlami týkajúcimi sa napríklad vymedzenia verejnej správy, času zaznamenania a klasifikácie transakcií a pasív verejnej správy. Frekvencia pravidelných konzultačných návštev v súvislosti s postupom pri nadmernom deficite sa v posledných rokoch zvýšila a rozhoduje sa o nej na základe postupu posudzovania rizika krajiny, ktorý vyvinul Eurostat.
V prípade, že členský štát vznesie osobitnú dôležitú otázku, ktorú nemožno vyriešiť inak ako na fyzickom stretnutí s danými orgánmi, v skrátenom konaní sa v členskom štáte zorganizuje návšteva ad hoc.
Do novembra 2014 Eurostat uskutočnil v súvislosti s postupom pri nadmernom deficite tieto konzultačné návštevy: Bulharsko (22. – 23. januára), Belgicko (3. – 5. februára), Nemecko (26. – 27. februára), Grécko (20. – 21. marca), Malta (20. – 21. mája), Maďarsko (10. – 11. júna), Francúzsko (25. – 26. júna), Rakúsko (7. – 8. júla), Grécko (22. – 23. septembra), Cyprus (24. – 25. septembra), Dánsko (24. – 25. septembra), Portugalsko (10. – 11. novembra), Česká republika (19. – 20. novembra) a Írsko (26. – 28. novembra). Okrem toho sa uskutočnili návštevy ad hoc v Belgicku (13. – 14. februára), Poľsku (2. septembra), Rumunsku (8. septembra) a Luxembursku (18. septembra). Eurostat vykonal technickú návštevu v Chorvátsku (2. – 4. júna), predvstupovú návštevu v Litve v súvislosti s jej vstupom do eurozóny (5. – 6. marca) a návštevu na účely vzdelávania v Chorvátsku (8. – 9. septembra).
Záverečné zistenia každej konzultačnej návštevy vrátane popisu dohodnutých ďalších krokov a aktuálneho stavu sú zasielané Hospodárskemu a finančnému výboru a uverejňované na webovej stránke Eurostatu. Uskutočnenie týchto akčných bodov vedie v priebehu času k zlepšeniu kvality údajov.
Metodické návštevy sa uskutočňujú iba v prípade, že Eurostat identifikuje závažné riziká alebo problémy s kvalitou údajov, najmä v súvislosti s uplatnenými metódami, pojmami alebo klasifikáciami. V roku 2014 sa neuskutočnili žiadne metodické návštevy.
2.2.3. Osobitné poradenstvo Eurostatu
Členské štáty sa pravidelne obracajú na Eurostat s požiadavkami na objasnenie rôznych otázok v oblasti národných účtov týkajúcich sa budúcich alebo už uskutočnených operácií. Eurostat poskytuje poradenstvo v súlade s platnými usmerneniami. V záujme dodržiavania ustanovenia o transparentnosti uvedeného v nariadení (ES) č. 479/2009 v znení zmien Eurostat svoje odporúčania zverejňuje
, ak príslušný členský štát proti tomu nevznesie námietku. Eurostat uverejnil v roku 2014 šestnásť odporúčaní ex ante. 
2.2.4. Začatie vyšetrovania podľa nariadenia Európskeho parlamentu a Rady (EÚ) č. 1173/2011 o účinnom presadzovaní rozpočtového dohľadu v eurozóne 
Nariadenie Európskeho parlamentu a Rady (EÚ) č. 1173/2011, ktorým sa splnomocňuje Komisia začať vyšetrovanie, ak existuje podozrenie manipulácie štatistických údajov z dôvodu „zámerného poskytovania nepravdivých informácií“ alebo „hrubej nedbanlivosti“. Nariadenie (EÚ) č. 1173/2011 zavádza postupy vyšetrovania a umožňuje finančné sankcie (až do výšky 0,2 % HDP) za manipulovanie štatistických údajov. 
Európska komisia sa 11. júla 2014 rozhodla začať formálne vyšetrovacie konanie týkajúce sa manipulovania štatistických údajov v regióne Valencia (Comunidad Valenciana), Španielsko
. 
Vyšetrovaním sa preverí, či zámerné alebo závažne poskytovanie nepravdivých informácií o výdavkoch v tomto regióne malo za následok, že údaje o verejnom dlhu a deficite Španielska boli skreslené počas obdobia 1988 – 2011. 
Je to po prvýkrát, čo Komisia využije svoje nové právomoci vyplývajúce z balíka šiestich legislatívnych aktov („six pack“) týkajúcich sa správy ekonomických záležitostí, aby vyšetrila podozrivé manipulovanie údajov členského štátu o deficite a dlhu. Ak sa Komisia domnieva, že vyšetrovanie potvrdzuje existenciu skreslenia, môže odporučiť, aby Rada uložila členskému štátu pokutu. Vyšetrovanie ešte prebieha. Komisia nespochybňuje presnosť aktuálnych štatistických údajov na účely postupu pri nadmernom deficite v Španielsku.
2.2.5. Aktuálne metodické otázky
Eurostat sa ako zvyčajne podrobne venoval uplatňovaniu pravidiel metodiky ESA 2010, najmä vzhľadom na svoje najnovšie rozhodnutia v súlade s článkom 10 ods. 2 nariadenia (ES) č. 479/2009. Tieto rozhodnutia sú zahrnuté v najnovšej verzii Príručky o deficite verejných financií a verejnom dlhu, ktorá bola uverejnená v auguste 2014
. Nová verzia sa skladá z ôsmich častí, ale iba niektoré kapitoly je potrebné aktualizovať tak, aby boli v súlade s ESA 2010. 
Eurostat poskytuje ďalšie materiály k metodickým usmerneniam o účtovných pravidlách na účely postupu pri nadmernom deficite a o účtovných pravidlách v oblasti štatistiky financií verejnej správy, ktorými sa dopĺňajú všeobecné pravidlá ESA 2010. Uverejnenie usmernení spadá pod právomoc Eurostatu po konzultácii s členskými štátmi. V roku 2014 Eurostat uverejnil tieto tri usmernenia:
– Klasifikácia ústredných subjektov správy zásob v ESA 2010
– Odložené daňové pohľadávky a zaznamenávanie daňových úľav vzťahujúcich sa na odložené daňové pohľadávky v ESA 2010
– Postup v prípade vrátenia pri predaji aktív verejnou správou v národných účtoch. 
Od januára 2013 Eurostat na svojej webovej stránke uverejňuje „Inventory of EDP processes“ (Zoznamy procesov v rámci postupu pri nadmernom deficite). Cieľom tohto dokumentu je opísať postupy a zásady uplatňované v procese overovania údajov na účely postupu pri nadmernom deficite Eurostatom.
2.2.6. Konzistentnosť so súvisiacimi účtami verejnej správy
Termíny 1. apríla a 1. októbra stanovené pre zasielanie údajov v nariadení (ES) č. 479/2009 v znení zmien boli zavedené s cieľom zabezpečiť konzistentnosť so súvisiacimi ročnými a štvrťročnými účtami sektora verejnej správy, ktoré sa zasielajú Eurostatu v podobe rôznych tabuliek na oznamovanie údajov podľa metodiky ESA. Eurostat systematicky analyzuje konzistentnosť údajov zaslaných na účely postupu pri nadmernom deficite so súvisiacimi účtami sektora verejnej správy. Napríklad celkové údaje o výdavkoch a príjmoch verejnej správy by mali byť konzistentné so zaslaným údajom o deficite. V prípade štvrťročných finančných účtov verejnej správy je však termín pre krajiny eurozóny na zasielanie predbežných údajov stanovený pred oznámením v rámci postupu pri nadmernom deficite na t + 85 dní.

Celková konzistentnosť údajov na účely postupu pri nadmernom deficite so zaslanými účtami verejnej správy zostavenými podľa metodiky ESA 2010 sa v posledných rokoch stále zlepšuje a v prípade nefinančných údajov je vo všeobecnosti lepšia ako v prípade finančných údajov. Pri zasielaní údajov v októbri 2014 bola konzistentnosť medzi údajmi na účely postupu pri nadmernom deficite a ročnými a štvrťročnými hlavnými agregátmi za verejnú správu (ESA tabuľky 2 a 25) v prípade nefinančných údajov a štvrťročného verejného dlhu úplná. Členské štáty však musia vynaložiť ďalšie úsilie na to, aby v prípade finančných údajov zabezpečili konzistentnosť medzi notifikačnými tabuľkami a ESA tabuľkami. Značné rozdiely medzi údajmi na účely postupu pri nadmernom deficite a štvrťročnými finančnými účtami sa objavili pri zasielaní údajov v októbri 2014 v prípade piatich členských štátov (Belgicko, Nemecko, Grécko, Luxembursko a Rakúsko). Menšie rozdiely boli zistené v štyroch krajinách. 
2.3. Uverejňovanie údajov
2.3.1. Uverejňovanie kľúčových údajov a podrobných tabuliek na oznamovanie údajov
V článku 14 ods. 1 nariadenia (ES) č. 479/2009 v znení zmien sa uvádza: „Komisia (Eurostat) poskytuje údaje o aktuálnom schodku a dlhu sektora verejnej správy na uplatňovanie Protokolu o postupe pri nadmernom schodku do troch týždňov od oznámenia termínov (...). Uvedené údaje sa poskytujú prostredníctvom uverejnenia.“
Údaje o deficite verejných financií a verejnom dlhu boli uverejnené 23. apríla
 a 21. októbra
 2014 spolu so všetkými tabuľkami na oznamovanie údajov, ktoré zaslali členské štáty. Od februára 2012 uverejňuje Eurostat pravidelne každý štvrťrok tlačovú správu o maastrichtskom dlhu v lehote približne T + 115 dní. Od februára 2014 uverejňuje Eurostat aj tlačovú správu o štvrťročnom deficite verejných financií.
Podľa nariadenia (ES) č. 479/2009 v znení zmien členské štáty uverejnia údaje o skutočnom deficite a dlhu. Všetky členské štáty uverejnia údaje o deficite a dlhu na vnútroštátnej úrovni. Viaceré členské štáty informovali Eurostat o tom, že uverejňujú všetky svoje notifikačné tabuľky. Šesť členských štátov (Bulharsko, Taliansko, Luxembursko, Malta, Poľsko and Slovensko) uverejňuje iba niektoré z tabuliek a jeden členský štát (Francúzsko) neuverejňuje žiadnu z notifikačných tabuliek na vnútroštátnej úrovni.
2.3.2. Výhrady ku kvalite údajov
Eurostat vyjadril výhradu k údajom, ktoré Holandsko zaslalo v apríli 2014 na účely postupu pri nadmernom deficite, keďže nebolo jasné, aký štatistický vplyv budú mať zásahy verejnej správy týkajúce sa zoštátnenia a reštrukturalizácie finančnej inštitúcie SNS Reaal v roku 2013. Holandské štatistické orgány objasnili túto otázku a Eurostat stiahol výhradu k údajom zaslaným v oznámení v rámci postupu pri nadmernom deficite v októbri 2014.
Eurostat stiahol v apríli 2014 aj výhradu k údajom, ktoré zaslalo Rakúsko v oznámení v rámci postupu pri nadmernom deficite v októbri 2013, vzhľadom na neistotu týkajúcu sa štatistického vplyvu záverov správy Spolkového kontrolného úradu v súvislosti so spolkovou krajinou Salzbursko. V nadväznosti na vyšetrovania rakúskych štatistických orgánov boli zavedené potrebné revízie vo vykazovaných údajoch o deficite a dlhu.
2.3.3. Zmeny zasielaných údajov 
Eurostat nepozmenil údaje, ktoré členské štáty poskytli v apríli a októbri 2014 v oznámeniach v rámci postupu pri nadmernom deficite.
2.3.4. Uverejňovanie metaúdajov (zoznamov
)
V nariadení (ES) č. 479/2009 v znení zmien sa uvádza, že medzi štatistické informácie, ktoré majú členské štáty poskytovať, aby Eurostatu umožnili overiť dodržiavanie pravidiel metodiky ESA 2010, patria zoznamy na účely postupu pri nadmernom deficite. Okrem toho sa v ňom stanovuje, že uverejňovanie týchto zoznamov je v jednotlivých členských štátoch povinné. Eurostat zaviedol aktualizovaný formát pre zoznamy na účely postupu pri nadmernom deficite, ktorý obsahoval štrukturálne zmeny a vyžadoval podrobnejšie informácie. Aktualizované zoznamy na účely postupu pri nadmernom deficite boli uverejnené 12. decembra 2013
. 
Nové zoznamy na účely postupu pri nadmernom deficite za dvadsať členských štátov sú k dispozícii na webovej stránke Eurostatu. V prípade zostávajúcich členských štátov (Belgicko, Chorvátsko, Írsko, Luxembursko, Holandsko, Rakúsko a Spojené kráľovstvo) práca na nových zoznamoch stále prebieha. Eurostat je v nepretržitom dialógu s členskými štátmi o ich plánoch vykonávania. Oneskorenia možno vysvetliť prioritou, ktorú má zavedenie metodiky ESA 2010. Bol schválený nový formát zoznamov prispôsobený metodike ESA 2010 a jeho uverejnenie je plánované na koniec roka 2015.
3. Závery
Eurostat oceňuje celkové zlepšenie v konzistentnosti a úplnosti poskytovaných údajov. Aj napriek tomu pretrváva niekoľko problémov, pričom členské štáty by mali zintenzívniť svoje úsilie s cieľom zlepšiť poskytovanie a kvalitu údajov o oznamovaných obchodných úveroch a dosiahnuť rovnakú kvalitu pri výpočte ostatných pasív verejnej správy. Týka sa to najmä Belgicka, Dánska, Nemecka, Írska, Grécka, Francúzska, Chorvátska, Talianska, Cypru, Malty, Holandska a Spojeného kráľovstva. 
V roku 2014 Eurostat vyjadril výhradu k údajom, ktoré v apríli 2014 v súvislosti s oznámením v rámci postupu pri nadmernom deficite zaslalo Holandsko. Výhrada boli stiahnutá v októbri 2014. Neexistovali žiadne iné výhrady ani zmeny zasielaných údajov v tlačovej správe týkajúcej sa postupu pri nadmernom deficite z októbra 2014, ktorá bola prvým oznámením v rámci postupu pri nadmernom deficite v súlade s ESA 2010. Revízie minulých údajov o deficite a dlhu boli plne odôvodnené zavedením ESA 2010. Eurostat celkovo dospel k záveru, že v roku 2014 sa opäť dosiahol pokrok v kvalite oznamovaných fiškálnych údajov. Členské štáty vo všeobecnosti poskytli lepšie informácie, a to tak v notifikačných tabuľkách, ako aj v iných príslušných štatistických výkazoch.
� 	Ú. v. EÚ L 145, 10.6.2009, s. 1.


� 	COM(2014) 122 final.


� 	Ú. v. EÚ L 174, 26.6.2013, s. 1 – 727.


� 	Článok 3 ods. 1 a 3 nariadenia (ES) č. 479/2009 v znení zmien.


� 	Skutočné údaje môžu byť definitívne, polodefinitívne alebo odhadované údaje.


� 	Pozri � HYPERLINK "http://ec.europa.eu/eurostat/documents/1015035/2022675/Revisions-gov-deficit-debt-2010-2013.pdf/e1fb4083-c18a-4f69-9dbc-138fb73ad9a5" �http://ec.europa.eu/eurostat/documents/1015035/2022675/Revisions-gov-deficit-debt-2010-2013.pdf/e1fb4083-c18a-4f69-9dbc-138fb73ad9a5�.


� 	Zníženie deficitu.


� 	Zvýšenie deficitu.


� 	Pozri vyhlásenia v zápisnici zo zasadnutia Rady z 22. novembra 1993: � HYPERLINK "https://webgate.ec.europa.eu/fpfis/mwikis/gfs/images/e/e7/Statements_9817.en93.pdf" �https://webgate.ec.europa.eu/fpfis/mwikis/gfs/images/e/e7/Statements_9817.en93.pdf�. 


� 	V nariadení Rady (ES) č. 479/2009 v znení zmien sa výslovne nevyžaduje, aby sa plánované údaje poskytovali aj v iných notifikačných tabuľkách než v tabuľkách 1 a 2A.


� 	Notifikačné tabuľky, ktoré zaslali členské štáty, možno nájsť na webovej stránke Eurostatu. Pozri: � HYPERLINK "%20http:/ec.europa.eu/eurostat/web/government-finance-statistics/excessive-deficit-procedure/edp-notification-tables" �http://ec.europa.eu/eurostat/web/government-finance-statistics/excessive-deficit-procedure/edp-notification-tables�.


� 	Tento dotazník sa skladá z trinástich oddielov, v ktorých sa vyžadujú kvantitatívne a niekedy kvalitatívne informácie vo viacerých oblastiach, ako napríklad transakcie v rámci daní a sociálnych príspevkov a transakcie s EÚ, obstarávanie vojenských zariadení, štátne záruky, zrušenia dlhu, kapitálové injekcie štátu do verejných korporácií, verejno-súkromné partnerstvá atď.


� 	Pozri: � HYPERLINK " http://ec.europa.eu/eurostat/documents/1015035/2022675/Background-note-fin-crisis-Oct-2014-final.pdf" �http://ec.europa.eu/eurostat/documents/1015035/2022675/Background-note-fin-crisis-Oct-2014-final.pdf�.


� 	Podľa Protokolu o postupe pri nadmernom deficite, ktorý je priložený k zmluvám, verejný dlh predstavuje konsolidovaný hrubý dlh celého sektora verejnej správy na konci roka (v nominálnej hodnote). Podľa nariadenia (ES) č. 479/2009, zmeneného nariadením Komisie (EÚ) č. 220/2014, zahŕňa tieto kategórie: obeživo a vklady (AF.2), dlhové cenné papiere (AF.3) a pôžičky (AF.4), ako sú definované v ESA 2010.


� 	Pozri: � HYPERLINK "http://ec.europa.eu/eurostat/web/government-finance-statistics/methodology/advice-to-member-states" �http://ec.europa.eu/eurostat/web/government-finance-statistics/methodology/advice-to-member-states�.


� 	C(2014) 4856 final.


� 	Pozri: � HYPERLINK "http://ec.europa.eu/eurostat/web/products-manuals-and-guidelines/-/KS-GQ-14-010" �http://ec.europa.eu/eurostat/web/products-manuals-and-guidelines/-/KS-GQ-14-010�.


� 	Pozri: � HYPERLINK "http://ec.europa.eu/eurostat/documents/2995521/5178982/2-23042014-AP-EN.PDF/83e13609-68f7-4cac-9dd7-0ccf92663564?version=1.0" �http://ec.europa.eu/eurostat/documents/2995521/5178982/2-23042014-AP-EN.PDF/83e13609-68f7-4cac-9dd7-0ccf92663564?version=1.0�.


� 	Pozri: � HYPERLINK "http://ec.europa.eu/eurostat/documents/2995521/5182258/2-21102014-AP-EN.PDF/497e3b55-dca0-482f-93e0-d82f81bc92d7?version=1.0" �http://ec.europa.eu/eurostat/documents/2995521/5182258/2-21102014-AP-EN.PDF/497e3b55-dca0-482f-93e0-d82f81bc92d7?version=1.0�.


� 	Zoznamy metód, postupov a zdrojov, ktoré sa využívajú na zostavenie údajov o skutočnom deficite verejných financií, verejnom dlhu a súvisiacich účtov verejnej správy.


� 	� HYPERLINK "http://ec.europa.eu/eurostat/web/government-finance-statistics/excessive-deficit-procedure/edp-inventories" �http://ec.europa.eu/eurostat/web/government-finance-statistics/excessive-deficit-procedure/edp-inventories�.

